ORDE do 21 de xullo de 2025 pola que se aproba o Plan de inspección en materia de seguridade industrial na Comunidade Autónoma de Galicia para o ano 2025.
Consellería de Economía e Industria — III. Outras disposicións — 31/07/2025

A regulación do réxime de inspección industrial e dos plans e programas de inspección en materia de seguridade industrial recóllese no título I do libro primeiro do Decreto lexislativo 1/2015, do 12 de febreiro, polo que se aproba o texto refundido das disposicións legais da Comunidade Autónoma de Galicia en materia de política industrial, e no Decreto 219/2008, do 25 de setembro, sobre inspección de industria na Comunidade Autónoma de Galicia.
No Decreto 219/2008, do 25 de setembro, regúlase a actividade administrativa de inspección, entendida como a actividade pola que a consellería competente en materia de industria, cos seus propios medios ou a través da colaboración de entidades legalmente habilitadas, ten por obxecto a supervisión, o control e a vixilancia dos establecementos, instalacións, produtos e actividades industriais, que comproba a adecuación da súa posta en funcionamento e as condicións de servizo aos requisitos legais, regulamentarios e técnicos previstos na normativa aplicable e, de ser caso, exixe as responsabilidades que correspondan nos supostos de incumprimentos legais ou defectos técnicos.
Tal e como establece o artigo 13.2 do Decreto 219/2008, do 25 de setembro, mediante orde da persoa titular da consellería competente en materia de industria aprobarase o obxecto, o contido e o ámbito de actuación que fundamentan cada plan, así como as instrucións que deben cumprir as entidades legalmente habilitadas e os servizos correspondentes das delegacións provinciais do departamento da Xunta de Galicia con competencias en materia de industria, para levar a cabo as inspeccións que deben realizarse conforme o plan e os programas que se aproben.
En virtude de todo o anterior, e de conformidade coas atribucións que me son conferidas,
Artigo 1.
Obxecto
Por medio desta orde apróbase o Plan de inspección en materia de seguridade industrial na Comunidade Autónoma de Galicia para o ano 2025.
Artigo 2.
Obxecto, contido e ámbito de actuación do Plan de inspección en materia de seguridade industrial
1. O obxecto do Plan de inspección en materia de seguridade industrial será a comprobación da adecuación da posta en funcionamento e as condicións de servizo dos establecementos, instalacións, actividades e produtos respecto dun ou varios dos regulamentos de seguridade e da normativa que lle sexan aplicables.
2. O Plan de inspección en materia de seguridade industrial 2025 estará composto por tres programas:
Artigo 3.
Execución
1. As direccións territoriais da Consellería de Economía e Industria farán a selección dos establecementos, instalacións e actividades que sexan obxecto de inspección con criterios de oportunidade e aleatoriedade.
2. A repartición numérica das inspeccións entre as catro direccións territoriais farase consonte os criterios seguintes:
– Programa de accidentes graves: cada dirección inspeccionará os establecementos afectados radicados na súa provincia.
– Resto de programas: as direccións territoriais da Coruña e Pontevedra desenvolverán cada unha o 30 % das inspeccións programadas; as direccións de Lugo e Ourense desenvolverán cada unha o 20 % das inspeccións programadas.
3. Cada dirección territorial remitiralle á Secretaría Xeral de Industria e Desenvolvemento Enerxético, con data límite do 30 de abril de 2026, un informe asinado polo/a correspondente director/a territorial en que se indique por cada programa:
– Número de inspeccións desenvolvidas.
– Número de inspeccións favorables inicialmente.
– Número de inspeccións non favorables inicialmente que emendaron todas as deficiencias detectadas.
– Número de inspeccións non favorables inicialmente que permanecen sen emendar todas as deficiencias detectadas.
– Número de inspeccións das cales se deu traslado do expediente para a incoación de expediente sancionador.
Artigo 4.
Metodoloxía
1. A articulación da xestión, do desenvolvemento e da execución dos programas de inspección en que se estrutura o Plan de inspección 2025 farase conforme os principios establecidos no Decreto lexislativo 1/2015, do 12 de febreiro, polo que se aproba o texto refundido das disposicións legais da Comunidade Autónoma de Galicia en materia de política industrial, e no Decreto 219/2008, do 25 de setembro, sobre inspección de industria na Comunidade Autónoma de Galicia.
2. A realización dunha inspección a un establecemento, instalación ou actividade incluídos nun programa de inspección non eximirá o devandito establecemento, instalación ou actividade de realizar a correspondente inspección regulamentaria.
Artigo 5.
Obrigas dos titulares
Os titulares dos establecementos, instalacións ou actividades obxecto do Plan de inspección están obrigados a permitir e facilitar as comprobacións e inspeccións que o persoal debidamente acreditado realice en cumprimento da función de control da Administración, así como a achegar calquera información ou documentación que se lles solicite en relación coa inspección que se realice. En todo caso, garantiranse os dereitos das persoas interesadas de conformidade coa Lei 39/2015, do 1 de outubro, do procedemento administrativo común das administracións públicas.
Artigo 6.
Ámbito xeográfico do Plan de inspección en materia de seguridade industrial
O ámbito de actuación da actividade administrativa de inspección a que se refire esta orde alcanzará os establecementos, instalacións e actividades situados dentro do territorio da Comunidade Autónoma de Galicia con independencia da situación do seu domicilio social.
Artigo 7.
Vixencia do plan
A vixencia do Plan de onspección 2025 comezará o día seguinte ao da súa publicación no
Diario Oficial de Galicia
e estenderase ata o 31 de marzo de 2026.
Disposición derradeira primeira.
Facultade de desenvolvemento
Facúltase a persoa titular da dirección xeral competente en materia de industria para ditar cantas disposicións sexan necesarias para desenvolver a presente orde.
Disposición derradeira segunda.
Entrada en vigor
Esta orde entrará en vigor o día seguinte ao da súa publicación no
Diario Oficial de Galicia
.
Santiago de Compostela, 21 de xullo de 2025